Η ΑΝΑΓΚΑΙΟΤΗΤΑ ΤΗΣ ΠΕΡΙΦΕΡΕΙΑΚΗΣ ΠΟΛΙΤΙΚΗΣ

Αν και έντονες και επίμονες ανισότητες στα επίπεδα ευημερίας μεταξύ περιοχών προκαλούν το **κοινό περί δικαίου αίσθημα**, τα περισσότερα επιχειρήματα υπέρ της περιφερειακής πολιτικής σχετίζονται περισσότερο με το **κριτήριο της συνολικής αποτελεσματικότητας** της οικονομίας και λιγότερο με το **κριτήριο της ισότητας**.

Το κριτήριο της αποτελεσματικότητας επιδιώκει τη **μεγιστοποίηση της κοινωνικής ευημερίας** με δεδομένους παραγωγικούς πόρους και τεχνολογία, ενώ το κριτήριο της ισότητας επιδιώκει τη **μείωση των περιφερειακών διαφορών** στους δείκτες ευημερίας για δεδομένο συνολικό επίπεδο εισοδήματος.

Τα δύο κριτήρια δεν βρίσκονται κατ’ ανάγκη σε **ανταγωνιστική σχέση**. Η **μείωση της ανεργίας** στις λιγότερο αναπτυγμένες περιοχές μπορεί να συμβάλει στην ενεργοποίηση αδρανών παραγωγικών πόρων και στην αύξηση του συνολικού προϊόντος και της ευημερίας στην οικονομία. Αντίθετα η **μεταφορά παραγωγικών δραστηριοτήτων** σε λιγότερο παραγωγικές περιοχές μπορεί να μειώσει τη συνολική ανταγωνιστικότητα της οικονομίας.

Γενικά αν τα λαμβανόμενα μέτρα οδηγούν σε **μεγαλύτερη αύξηση του προϊόντος στις υπανάπτυκτες περιοχές** σε σχέση με τις ανεπτυγμένες τότε η βελτίωση της αποτελεσματικότητας δεν γίνεται σε βάρος της ισότητας.

Ιδού τα κυριότερα επιχειρήματα που συνδέουν τη μείωση των ανισοτήτων με τη συνολική αποτελεσματικότητα:

* Αξιοποίηση ανεκμετάλλευτων πόρων
* Πληθωριστικές πιέσεις στις ανεπτυγμένες περιοχές που διαχέονται σε όλη την οικονομία.
* Κόστος επέκτασης του κοινωνικού κεφαλαίου (υποδομές).
* Αποφυγή κοινωνικής αναταραχής και τοπικιστικών κινητοποιήσεων (αυτονομιστικά κινήματα, απεργίες κλπ).
* Εθνική συνοχή ιδιαίτερα για χώρες με συνοριακές διαφορές και μειονοτικές περιοχές (όπου η μετανάστευση λόγω ανέχειας οδηγεί σε πληθυσμιακή αποψίλωση).
* Η μετανάστευση καλά καταρτισμένου εργατικού δυναμικού λόγω άνισων ευκαιριών καταδικάζει σε μόνιμη υπανάπτυξη αφαιρώντας παραγωγικό δυναμικό.
* Αντιστάθμιση άλλων πολιτικών και παρεμβάσεων. Π.χ. επιδοτήσεις ΚΑΠ, κονδύλια για έρευνα και τεχνολογία, πόροι για μεγάλες αστικές υποδομές κοκ.
* Αντιμετώπιση των επιπτώσεων της οικονομικής ολοκλήρωσης.